Ahn Jung-hwan

**Ahn Jung-hwan** (født 27. januar 1976 i Paju, Gyeonggi) er en sørkoreansk tidligere fotballspiller som spilte i angrep for ulike klubber i Japan, Kina, Italia, Frankrike og Tyskland, i tillegg til Sør-Korea.

Ahn gjorde seg bemerket i fotballverdenen da han stod for det siste målet til Sør-Korea mot  i fotball-VM 2002, noe som sendte koreanerne til kvartfinalen.

## Karriere
Ahn startet sin profesjonelle fotballkarriere på Busan I'cons før han ble tidenes første Sør-Koreaner i Serie A da han ble utlånt til italienske Perugia i 2000.

I fotball-VM 2002 satte Ahn inn det siste målet på overtid i en kontroversiell kamp mot Italia. Dagen etter kansellerte Perugiaeier Luciano Gaucci kontrakten til Ahn med ordene «I have no intention of paying a salary to someone who has ruined Italian football.» Perugia tok dette tilbake senere og tilbød seg å kjøpe Ahns kontrakt, men Ahn avviste dette og sa på sin side «I will no longer discuss my transfer to Perugia, which attacked my character instead of congratulating me for a goal in the World Cup.»

Under VM på hjemmebane satte Ahn også inn det avgjørende målet mot . Etter skåringen gjennomførte han og lagkameratene en seiersfeiring, der han etterlignet bevegelsene til Kim Dong-sung. Seks måneder tidligere under Vinter-OL 2002 hadde skøyteløper Kim blitt diskvalifisert for å ha hindret den amerikanske skøyteløperen Apolo Anton Ohno under 1500 meter kortbane. Diskvalifiseringen gjorde at Ohno tok gull, selv om koreaneren kom først i mål. Ahns seiersrituale var en protest mot ISUs beslutning som mange mente var bias.

Etter VM mislyktes Ahn med å få overgang til en europeisk klubb, og returnerte i stedet til Asia og J-Leagues Shimizu S-Pulse. Etter en sesong der gikk han til Yokohama F. Marinos, før han fikk kontrakt med franske FC Metz i juli 2005.

16. januar 2006 ble Ahn invitert til en treningskamp med Blackburn Rovers, men møtte aldri opp. I februar signerte han en 17-måneders kontrakt med MSV Duisburg i Tyskland. Laget klarte imidlertid ikke å beholde plassen i Bundesliga. Ahns plan var å flytte til Heart of Midlothian F.C. i Scottish Premier League, men planen gikk i vasken. 31. august 2006 ble han løst fra kontrakten med Duisburg og returnerte til Sør-Korea i januar 2007 og Suwon Samsung Bluewings på en ettårskontrakt.

Ahn var med i den Sør-Koreanske troppen til fotball-VM i Tyskland i 2006. Han kom inn som innbytter og stod for lagets seiersmål mot  i åpningskampen, som endte 2&ndash;1. Etter VM vraket den sørkoreanske treneren Pim Verbeek Ahn fra laget som skulle konkurrere i 2007 AFC Asian Cup, fordi Ahn var uten klubbtilhørighet.

I 2008 returnerte Ahn til Daewoo Royals, som hadde fått navnet Busan I'Park. Han ble stadig bedre og spilte seg til slutt inn på landslaget igjen under kvalifiseringen til VM i fotball 2010. Agenten hans så etter mulige overgangsmuligheter, men lyktes ikke. I mars 2009 signerte han en tremåneders kontrakt med det kinesiske laget Dalian Shide. Der ble han en nøkkelspiller og skåret sitt første mål 18. april 2009. Han forlenget kontrakten til desember 2010 i juni, selv om han hadde interesser fra japanske J-League. Ahn ble forfremmet til kaptein på laget i sesongen 2010. I januar 2012 la han opp som profesjonell fotballspiller.

## Personlig
Ahn giftet seg med tidligere Miss Korea Lee Hye-won (이혜원) i 2001. Han har fått kjælenavnet *Lord of the ring* fordi han kysser gifteringen sin etter hvert mål. Ahn er ellers kjent for ditt modell-aktige utseende, og hans mange reklameinnslag for ulike make-up-merker.

## Meritter
* 1998: K League 1 Team of the year
* 1999: K League 1 Team of the year
* 2002: Nominert til årets spiller i Asia
* 2002: Fjerdeplass i fotball-VM med Sør-Korea

## Referanser


## Eksterne lenker
* 
*